**Vidar Ytre-Arne** (født 30. mars 1958) er en norsk musiker (fiolin, elektrisk fiolin og piano) og komponist.

Kunstnerisk virke
-----------------

Ytre-Arne er utdannet ved Bergen Musikkonservatorium 1983. Han virket som frilansmusiker i Bergen i årene 1983 til 1991. I denne perioden jobbet han som fiolinist ved blant annet Den Nationale Scene i Bergen, turnerte for Rikskonsertene, Det Norske Teateret i Oslo (*Spelemann på taket* i 1987), i stringswingbandet Café X, i salsabandet Papa Mu, i tango/sigøynermusikkbandet Temperamentsorkesteret (med blant andre Gabriel Fliflet og Daniel Amaro) og Det Lille Musikkteater i Trondheim. Ytre-Arne samarbeidet over mange år med skuespillerne Juni Dahr og Bente Børsum som musiker i forestillingen *Det kalles kjærlighet* basert på tekster av Maria Jotuni og regissert av Kristin Olsoni.

Han var komponist og musikalsk ansvarlig for Marispelet ved Rjukanfossen, som hadde premiere i 2013, og deretter ble oppført hvert år fra 2015 til 2019. Han var komponist, musikalsk ansvarlig og musiker i forestillingen *Skaff meg en synder* på Teater Innlandet i 2012 og 2014. Forestillingen var basert på Alf Prøysens viser og noveller, med både arrangementer og nyskrevet musikk av Ytre-Arne.

Han ble engasjert av Grenland Dansekompani til å komponere og fremføre musikk til forestillingen *Bytte:Handel* våren 2011, og deretter til forestillingen *Signatur*, som hadde premiere i september 2012..

Med Grenland Friteater i Porsgrunn var han musiker/skuespiller i *Draumens Hjarte* i 2004, komponist/musiker i *Bondeopprør 1540* i 2005, musiker i *Stedsans* i 2005, 2006 og 2007, og *Flukten* i 2008 og 2009. Han var komponist og musiker i *Telemark – Junaiten* i august 2008. Han var komponist og musiker i *Spelet om Mannslagaren* i 2009. Han var komponist og musiker i *Festforestilling for norsk turisme ved Maristigen* på Rjukan 14. august 2010. Ytre-Arne var komponist og musikalsk ansvarlig for *Hotel Hertingen* i november/desember 2011, *Tapte Paradis* i november/desember 2012 og *Lukta av penger* i juni 2014. Han komponert også musikk til Grenland Friteaters forestilling *Meierislaget*, som hadde premiere i juni 2018.

Han spiller i Telemark Strykekvartett, Telemark Symfoniorkester og i latinjazzbandet Inti Fusion.

Per 2019 var han ansatt som lærer i musikk og teatermusikk ved Seljord Folkehøgskule. Denne stillingen hadde han hatt siden 1991. I den samme perioden spilte han i Telemark Kammerorkester, Grenland Symfoniorkester og Telemark Barne- og Ungdomsteater. Han hadde en rekke konserter for Telemarkkonsertar, og var komponist og musiker i Seljordspelet. Videre medvirket han musikalsk i oppsetninger ved Teater Ibsen i Skien, og som musiker og komponist i flere oppsetninger ved Grenland Friteater i Porsgrunn. Han var også musikalsk leder for Telemark Musikkteater da de satte opp *Hair* i 2008 og *West Side Story* i 2009. Han er i tillegg medlem av bandet RamJam.

Referanser
----------

1. ↑  Stensrud, Egil (21. juli 2018). «Øver inn spelet i sola». *Rjukan Arbeiderblad* **(norsk)**. Besøkt 16. april 2021. «Kapellmester Vidar Ytre-Arne holder rytmen med en liten tromme, mens Ingebjørg Lognvik Reinholdt synger. Ute på den tørre plenen holder store og små på med ulike gjøremål, rusle rundt, svinge med rivene, hopp og sprett.»
2. ↑  «ALF PRØYSEN». *songbirdteater.com*. 2012. Arkivert fra originalen 16. april 2021. Besøkt 16. april 2021. «I Skaff meg en synder blir vi tatt med tilbake til 1930tallet. Vi møter fire ungdommer på kanten av voksenlivet og får erfare deres drømmer bli knust og oppfylt. Det handler om vennskap, håp, lojalitet og svik. I en tid hvor kvinners rettigheter ikke sto særlig høyt var det verste som kunne skje at man ble med barn og ikke var gift. Stykket er basert på noveller og viser av Alf Prøysen.»
3. ↑  «Hotel Hertingen». *Grenland Friteater*. Besøkt 16. april 2021. «Musikk av bl.a. Anette Röde Hagnell, Guttorm Guttormsen, Chris Erichsen, Ratataboo og Vidar Ytre-Arne.»
4. ↑  «Kapitalens uransakelige veier». *Scenekunst*. 20. juni 2014. Besøkt 16. april 2021. «Overdrevne karikaturer og dramatiske lydeffekter gjør at det flere steder føles litt for tydelig hva det er meningen at jeg skal tenke om det som foregår. Noe overraskende utgjør derfor en liten avlukket konsert komponert av Vidar Ytre-Arne et absolutt høydepunkt. Konserten er tilegnet «los desaparecidos», de bortkomne eller kidnappede, som det ifølge programmet er i hvert fall 69 280 i dokumenterte tilfeller av. I fraværet av et handlingsforløp evner Ytre-Arnes musikk å åpne et rom for refleksjon hvor de menneskelige konsekvensene av konflikten som skildres kommer mer under huden på meg enn i noen annen del av forestillingen. I tillegg til komponisten selv deltar Anette Röde Hagnell på piano og sang og Truls Hannemyr på bass.»
5. 1 2  «Meierislaget 1933». spelhandboka.no. Besøkt 16. april 2021. «Manus: Tor Arne Ursin | Musikk: Vidar Ytre-Arne»
6. ↑  «- Lærerne jeg møtte ble et vendepunkt». *Folkehøgskolene* **(norsk)**. 1. januar 2018. Besøkt 16. april 2021. «At Morten Joachim fra 2019 kan føye «teatersjef» til CVen, sto ikke med stor skrift på fødselsattesten. Men året på Seljord folkehøgskole og møtet med lærere som musikklærer Vidar Ytre-Arne ble et vendepunkt.»

|  |  |
| --- | --- |
| Oppslagsverk/autoritetsdata | MusicBrainz
 |